Tuk Lapai sadang mambaco koran sambia duduak manih di palanta rumah. Urang rumahnyo sadang pai manuka ka pasa sambia maambiak pitih tabungan di bank untuak dituka jo ameh. Iko dari advis Tuk Lapai juo nan labiah mamiliah manabuang ameh dari pado pitih karano nilai rupiah nan samakin turun sajo dari tahun ka tahun.
“Satahun nan lalu pitih sajuta bisa pambali barang 10 macam, kok kini paliang dapek 8 macam sajonyo” baitu kiro-kiro kato Tuk Lapai. Indak lamo sasudah itu, rang rumahnyo pun pulang.
Tuk Lapai : ” Nar, alah jadi batuka pitih tu jo ameh di pasa? ”
Jawinar : ” Indak jadi do da, mungkin sabulan lai baru bisa”
Tuk Lapai : ” Kabaa lo mangko indak jadi? Manga pulo harus manunggu sampai bulan muko?”
Jawinar : ” Tadi ambo alah pai ka bank da, nan pitih alah baambiak duo juta di rekening untuak pambali ameh. Kironyo indak cukuik pitih tu mah da, sabab harago ameh alah naiak pulo, kini alah sajuta tigo ratuih ribu saameh. Nan ambo nio cukuik pambali 2 ameh, mangko itu sabulan lai mungkin alah sampai pitihnyo da. “
Tuk Lapai : ” Ondeh… alah naik pulo harago ameh yo, sabab ambo danga kapatang haragonyo sajuta saamehnyo. “
Jawinar : ” Iyo da, ambo kiro di kampuang sajo nan ado palasik, kironyo di Jakarta ado pulo…. bisa pulo palasik mantun manaiakan harago ameh”.
Tuk Lapai : ” Palasik??? Di Jakarta??? Manaikan harago ameh??? Apo pulo mukasuik kau Nar? “
Jawinar : ” Iko mah da, kutiko ambo tanyo ka urang kadai ameh tun, baa kok lah naiak pulo harago ameh jadi sajuta tigo ratuih ribu, padahal kapatang ambo danga haragonyo sajuta saamehnyo”.
Tuk Lapai : ” Alah tu apo jawek urang kadai tu? “
Jawinar : ” Indak kami nan manaiakan doh buk, iko alah sasuai jo harago pasaran ameh dunia, alah diatur dari Jakarta dek karano palasik samakin tenggi hari ka hari. Baitu katonyo da”.
Tuk Lapai : ” Ondeh Jawinar… itu indak palasik namonyo doh, tapi inflasi…. lai jaleh dek kau inflasi tu?
Jawinar : ” Indak doh da, apo pulo mukasuiknyo tu?
Tuk Lapai : ” Istilah maso kini tu mah…. nan manyabuikan samakin tengginyo harago barang taruih manaruih… aden walau indak basikolah tenggi, tapi lai mangarati stek stek jo istilah ekonomi.”
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn